จับตาประชุม BRICS “สี จิ้นผิง” ระดมพลส่งเสริมการค้าเสรีต่อกรสหรัฐฯ
“สี จิ้นผิง” ปธน.จีน จัดประชุม BRICS หารือทำการค้าเสรี-เพิ่มขุมกำลังต่อกรสหรัฐฯ
26 ก.ค. 2561

นายสี จิ้นผิง ประธานาธิบดีจีน เปิดเผยในที่ประชุม BRICS Business Forum กับประเทศสมาชิก (ประกอบไปด้วย ประเทศจีน ประเทศรัสเซีย ประเทศอินเดีย ประเทศแอฟริกาใต้ และประเทศบราซิล) ที่มีขึ้นเมื่อวันที่ 25 ก.ค.ที่ผ่านมาว่า จีนกำลังดำเนินการครั้งใหญ่เพื่อส่งเสริมการค้าเสรี และเปิดกว้างตลาดการค้าของจีน
โดย จีนหวังเป็นอย่างยิ่งว่า ประเทศกลุ่ม BRICS และประเทศในทวีปแอฟริกา รวมถึงประเทศเศรษฐกิจเกิดใหม่ และประเทศกำลังพัฒนาทั้งหลายจะร่วมมือกันในการผลักดันความเป็นหุ้นส่วนที่แข็งแกร่งผ่านโครงการนี้ เพื่อให้ประเทศต่างๆ และประชาชนของประเทศเหล่านั้นสามารถเข้าถึงผลประโยชน์ได้มากขึ้น
นอกจากนี้ นายสี ยังกล่าวด้วยว่า จีนเตรียมเป็นเจ้าภาพในการจัดมหกรรมสินค้านำเข้านานาชาติครั้งแรกที่นครเซี่ยงไฮ้ในเดือนพ.ย.2561 ซึ่งถือเป็นพื้นที่ที่เปิดโอกาสให้ทั่วโลกได้เข้าถึงตลาดจีน โดยมหกรรมดังกล่าวจะมีประเทศ และภูมิภาคต่างๆกว่า 130 แห่ง และบริษัทอีกกว่า 2,800 แห่งที่จะเข้าร่วมงานในครั้งนี้
สำหรับนัยยะสำคัญอีกอย่างหนึ่งที่นายสี ออกมาพูดในที่ประชุมครั้งนี้ อาจเพื่อต้องการส่งสารไปถึงประธานาธิบดีของสหรัฐอเมริกา นายโดนัล ทรัมป์ เพื่อให้เห็นว่าการทำสงครามการค้าเช่นนี้จะไม่ส่งผลให้มีผู้ชนะเลยไม่ว่าจะเป็นฝ่ายใดก็ตาม
โดย นายสี ยังมีความเชื่อมั่นว่ากลุ่มประเทศที่เข้าร่วมการประชุม BRICS นี้ จะเป็นส่วนที่ช่วยในการแก้ปัญหาการปิดกั้นทางการค้าลงได้ โดยปัจจัยสำคัญจะอยู่ที่จำนวนประชากรของประเทศที่เข้าร่วมการประชุมนี้นั้นคิดเป็นเปอร์เซ็นอยู่ถึง 40% ของประชากรโลกเลยทีเดียว
ทั้งนี้ การเข้าถึงกลุ่ม BRICS ของจีนครั้งนี้เป็นที่น่าจับตามองเป็นอย่างมาก โดยเฉพาะเมื่อวันอังคาร ที่ 24 ก.ค. 2561 ที่ผ่านมานั้น นายสี และ นายกรัฐมนตรีของอินเดีย นาย นเรนทระ โมที ก็มีการไปเยือนสาธารณรัฐรวันดาด้วยกัน พร้อมทั้งนายสี ยังให้การสนับสนุนเงินกู้จำนวน 14.7 พันล้านดอลลาห์สหรัฐ (หรือคิดเป็นเงินไทยอยู่ที่ประมาณ 4.88 แสนล้านบาท) ให้กับแอฟริกาใต้
 